b"\n_START_ARTICLE_\nRde\xc4\x8da zvezda\n_START_PARAGRAPH_\nRde\xc4\x8da (peterokraka) zvezda je pomemben ideolo\xc5\xa1ki in verski simbol, ki se je in se \xc5\xa1e uporablja na razli\xc4\x8dnih podro\xc4\x8djih: dr\xc5\xbeavni emblemi, zastave, spomeniki in blagovni znaki.\n_START_SECTION_\nPentagram\n_START_PARAGRAPH_\nZvezda ima obliko pentagrama. Razmerja v pentagramu so v zlatem rezu ((1+\xe2\x88\x9a5)/2 \xe2\x89\x88 1.618).\n_START_SECTION_\nSimbol komunizma\n_START_PARAGRAPH_\nPoleg kladiva s srpom je rde\xc4\x8da zvezda eden izmed simbolov komunizma (v nekdanji SFRJ je bila rde\xc4\x8da zvezda simbol upora proti nacizmu in fa\xc5\xa1izmu). Za\xc4\x8detki rde\xc4\x8de zvezde v mno\xc5\xbei\xc4\x8dnem politi\xc4\x8dnem gibanju najverjetneje sovpadajo z rusko dr\xc5\xbeavljansko vojno in koncem prve svetovne vojne. Ve\xc4\x8dinoma se navaja, da so se ruski vojaki, umikajo\xc4\x8d se iz avstrijskih in nem\xc5\xa1kih front leta 1917 v Moskvi zdru\xc5\xbeili z lokalno moskovsko garnizijo. Da bi razlikovali moskovske vojake od prihajajo\xc4\x8dih, so jim oficirji dali majhne kositrne zvezde, da so jih nosili na kapah. Ko so se pridru\xc5\xbeili rde\xc4\x8di armadi in bolj\xc5\xa1evikom, so pobarvali zvezdice rde\xc4\x8de. Po drugi teoriji naj bi ob sre\xc4\x8danju med Trockim in Krilenkom slednji kot esperantist nosil peterokrako zeleno zvezdo. Trockega je zanimal njen pomen. Po razlagi, da predstavlja pet tradicionalnih kontinentov, se je odlo\xc4\x8dil, da naj podobno, vendar rde\xc4\x8do, zvezdo nosijo vojaki rde\xc4\x8de armade._NEWLINE_V nekaterih dr\xc5\xbeavah (npr. Mad\xc5\xbearska neposredno in Poljska posredno) so komunisti\xc4\x8dni simboli zakonsko prepovedani, v Evropi pa so potekale tudi razprave o popolni prepovedi, podobno kot to velja za nacisti\xc4\x8dne simbole. Zaradi za\xc5\xa1\xc4\x8dite temeljnih \xc4\x8dlovekovih pravic, kot je svoboda govora, je Evropsko sodi\xc5\xa1\xc4\x8de za \xc4\x8dlovekove pravice v tej zvezi razsodilo proti zakonom, ki prepovedujejo politi\xc4\x8dne simbole.\n_START_SECTION_\nVerski simbol\n_START_PARAGRAPH_\nMotiv zvezde je anti\xc4\x8dni simbol, ki so ga uporabljale vse velike srednjevzhodne religije (judovstvo, kr\xc5\xa1\xc4\x8danstvo in islam, bahajci). S pentagramom se je izra\xc5\xbeala ideja, da je sveto vsebovano v \xc4\x8dlove\xc5\xa1kem._NEWLINE_V kr\xc5\xa1\xc4\x8danstvu pentagram simbolizira tudi pet \xc4\x8dutov. \xc4\x8ce so vrhovom pripisane \xc4\x8drke (S, A, L, V in S), pomeni tudi zdravje (lat. Salus). Srednjeve\xc5\xa1ki kristjani so verjeli, da simbolizira pet Kristusovih ran ter da varuje pred \xc4\x8darovnicami in demoni. V arturijanski pesmi iz 14.stoletja simbolizira pentagram pet \xc4\x8dutov, pet prstov, pet Kristusovih ran, pet Marijinih radosti in pet vite\xc5\xa1kih vrlin.\n_START_SECTION_\nDr\xc5\xbeavni emblemi in zastave\n_START_PARAGRAPH_\nZvezda je bila in je pogosto uporabljena na zastavah in v grbih._NEWLINE_Zna\xc4\x8dilni primeri biv\xc5\xa1ih dr\xc5\xbeav so zastava SFRJ, Socialisti\xc4\x8dne republike Slovenija in ZSSR._NEWLINE_Rde\xc4\x8da zvezda je na zastavah ve\xc4\x8d suverenih dr\xc5\xbeav, med drugim Nove Zelandije, Paname, D\xc5\xbeibuti in Severne Koreje._NEWLINE_Rde\xc4\x8da zvezda je tudi na zastavah nekaterih federalnih enot, kot so ameri\xc5\xa1ka zvezna dr\xc5\xbeava Kalifornija, ameri\xc5\xa1ki kolumbijski distrikt Washington ali \xc5\xa1vicarski kanton Valais.\n_START_SECTION_\nBlagovne znamke\n_START_PARAGRAPH_\nRde\xc4\x8da peterokraka zvezda je dokaj raz\xc5\xa1irjena. Pojavlja se kot del industrijskih blagovnih znamk, logotipov gospodarskih dru\xc5\xbeb in produktov, \xc5\xa1portnih klubov in tekmovanj._NEWLINE_Rde\xc4\x8do zvezdo uporabljajo Heineken, Pellegrino in trgovska veriga Macy's._NEWLINE_Po rde\xc4\x8di zvezdi so poimenovani \xc5\xa1portni klubi, kot beograjska kluba Crvena zvezda (nogometni in ko\xc5\xa1arka\xc5\xa1ki), avstrijski klub Stella Rossa, francoski Red star (francoski nogometni klub nosi omenjeni znak od ustanovitve leta 1897 do danes) in \xc5\xa1panski Estrella Roja._NEWLINE_Rde\xc4\x8da zvezda je ime ruskega voja\xc5\xa1kega \xc4\x8dasopisa (Krasnaja zvezda - rusko \xd0\x9a\xd1\x80\xd0\xb0\xcc\x81\xd1\x81\xd0\xbd\xd0\xb0\xd1\x8f \xd0\xb7\xd0\xb2\xd0\xb5\xd0\xb7\xd0\xb4\xd0\xb0\xcc\x81).\n_START_SECTION_\nHeraldika\n_START_PARAGRAPH_\nRde\xc4\x8do zvezdo je mo\xc4\x8d najti v grbih nekaterih dr\xc5\xbeav, pokrajin mest in posameznikov (Charles Darwin).\n_START_SECTION_\nNarava\n_START_PARAGRAPH_\nRde\xc4\x8do peterokrako zvezdo je mo\xc4\x8d najti tudi v naravi. Primer je rde\xc4\x8da morska zvezda (echinaster sepositus)._NEWLINE_Izraz rde\xc4\x8da zvezda velikanka je mo\xc4\x8d najti v astronomiji."